Latvijas izlase pretinieku pārākumu atzina ar rezultātu 72:89 (20:23, 26:12, 17:11, 26:26).
Viesu rindās rezultatīvākais ar 14 punktiem bija Kaspars Bērziņš, kurš izcīnīja arī astoņas atlēkušās bumbas. 12 punktus iemeta Dairis Bertāns, bet pa astoņiem pievienoja Anžejs Pasečņiks un Kaspars Vecvagars.
Mača pirmajās divās minūtēs Latvijas izlase nokļuva iedzinējos ar 0:7, taču turpinājumā izdevās atspēlēties un pirmo ceturtdaļu noslēgt ar vadību 23:20. Latvijas izlase uz brīdi panāca astoņu punktu pārsvaru, ko franči otrās ceturtdaļas vidū atspēlēja, panākot neizšķirtu 31:31. Sekoja mājinieku 15:4 izrāviens un puslaika pārtraukumā Latvijas basketbolistiem bija jādodas ar 11 punktu deficītu - 35:46.
Arī pēc pārtraukuma labāk spēlēja laukuma saimnieki, pakāpeniski palielinot pārsvaru. Ceturtajā ceturtdaļā spēle ritēja punkts punkta, taču lauzt spēles gaitu viesu komandai neizdevās. Latvijas izlase kopumā šajā mačā daudz izpildīja tālmetienus, bet ar precizitāti nesekmējās.
Jau ziņots, ka šīs komandas trešdien aizvadīja savstarpēju treniņspēli, kad aiz slēgtām durvīm Latvija guva panākumu ar 76:75.
Francija ir 2013.gada Eiropas čempione, bet pērn šajā turnīrā viņi izcīnīja bronzas medaļas.
Ainara Bagatska trenētā komanda uz Franciju devās 14 spēlētāju sastāvā. Neilgi pirms izbraukšanas sastāvā notika izmaiņas, jo ceļā nedevās Žanis Peiners, bet viņa vietā tika iekļauts Kaspars Vecvagars.
Peineram pēc stomatoloģiskas procedūras dažas dienas ir jālieto antibiotikas, tāpēc viņš palika mājās.
Paredzams, ka Peiners, tāpat kā savas kāzas nosvinējušais Jānis Timma un aizvadītās nedēļas nogalē par Vācijas čempionu kļuvušais Jānis Strēlnieks valstsvienībai pievienosies nākamnedēļ treniņnometnē Liepājā. Tāpat komandā tiek gaidīts Ojārs Siliņš, kurš pirmdien otro gadu pēc kārtas ar Redžio di Emīlijas "Grissin Bon" komandu kļuva par Itālijas vicečempionu.
Uz vietu valstsvienības sastāvā turpina kandidēt 18 spēlētāji.
Pēc atgriešanās no Francijas Latvijas izlases kandidāti dosies uz treniņnometni Liepājā, kur 22.jūnijā pārbaudes mačā spēlēs ar Tunisijas izlasi. Divas dienas vēlāk komandai ar tiem pašiem pretiniekiem gaidāms mačs bez skatītājiem.
Pēdējās divas Latvijas izlases pārbaudes spēles notiks "Arēnā Rīga". 27.jūnijā mājinieki tiksies ar Jaunzēlandes komandu, bet dienu vēlāk ar Irānas izlasi. Visi Latvijas komandas pretinieki arī gatavojas olimpiskajiem kvalifikācijas turnīriem, taču spēlēs citās grupās.
Latvijas izlase pagājušajā nedēļā Valmierā aizvadīja pirmo treniņnometni, sākot gatavošanos Riodežaneiro olimpisko spēļu kvalifikācijas turnīram, kas Serbijas galvaspilsētā Belgradā notiks no 4. līdz 9.jūlijam.
Riodežaneiro olimpisko spēļu kvalifikācijas turnīrā Latvija spēlēs vienā apakšgrupā ar Japānu un Čehiju. Savukārt otrā apakšgrupā būs mājiniece Serbija, Puertoriko un Angola. Katras grupas divas labākās vienības kvalificēsies pusfinālam, bet pie ceļazīmes uz Olimpiādi tiks tikai šī turnīra uzvarētāja.
Pagājušajā nedēļā tapa zināms, ka Latvijas izlasei šajā vasarā nepalīdzēs Dāvis Bertāns, kurš šosezon ar Vitorijas "Laboral Kutxa" komandu sasniedza Spānijas čempionāta pusfinālu un ULEB Eirolīgas finālturnīru. Valstsvienības galvenais treneris Ainars Bagatskis norādīja, ka, ņemot vērā spēlētāja savainojumu vēsturi, Bertānam pēc sezonas vajadzīgas vismaz divas nedēļas atpūtai, tāpēc viņam nebūs laika ne kārtīgi sagatavoties, ne iejusties komandā.
Tāpat savainojumu dēļ Latvijas izlasei nevarēs palīdzēt Kristaps Janičenoks un Ronalds Zaķis, valstsvienībā nebūs Nacionālajā basketbola asociācijā (NBA) spēlējošā Kristapa Porziņģa un Iļjas Gromova, kurš devies uz treniņiem ASV, lai pierādītu savu lietderību NBA draftam, kā arī nebūs Armanda Šķēles, kurš reāli novērtēja savu fizisko kondīciju un nesaskatīja iespējas palīdzēt izlasei. Tāpat no sākotnēji nosauktajiem 25 izlases kandidātiem, uz vietu sastāvā nepretendēs Kristaps Gludītis, kurš nevarēja ierasties uz pirmo treniņnometni Valmierā.
Pērn Eiropas meistarsacīkstēs Latvija pirmoreiz kopš 2001.gada spēja kvalificēties ceturtdaļfinālam, bet nākamajos trijos mačos piedzīvoja zaudējumu, ieņemot astoto vietu turnīrā. Tomēr Latvija ieguva tiesības piedalīties olimpiskajā kvalifikācijā, jo pie šo turnīru rīkošanas tika Itālija un Serbija, kuras jau iepriekš bija nodrošinājušas tiesības startēt olimpiskajā kvalifikācijā.
Latvijas vīriešu basketbola izlase līdz šim olimpiskajās spēlēs piedalījusies vienu reizi - 1936.gadā Berlīnē. Gadu pirms tam Latvija bija kļuvusi par pirmo Eiropas čempioni, un tā bija viena no 21 valsts, kas izgāja laukumā olimpiskajās sacensībās nacistiskajā Vācijā. Riharda Dekšenieka vadībā Latvija vispirms ar 20:17 pārspēja Urugvaju, turpinājumā ar 23:34 piekāpās Kanādai un ar 23:28 zaudēja arī Polijai, kas noslēgumā deva dalītu 15.-18.vietu.
Latvijas basketbolam ir arī vairāki olimpiskie medaļnieki PSRS izlases sastāvā - dāmu sacensībās divreiz par olimpisko čempioni kļuvusi Uļjana Semjonova, bet reizi Tamāra Dauniene, bet vīriem zeltu ieguvis Igors Miglinieks. Tāpat Jānis Krūmiņš un Valdis Muižnieks ir trīskārtēji olimpiskā sudraba laureāti, Maigonis Valdmanis olimpisko sudrabu ieguva divas reizes, bet Cēzars Ozers - vienu.
Latvijas basketbola izlases kandidāti olimpisko spēļu kvalifikācijas turnīram:
Jānis Strēlnieks (Bambergas "Brose Baskets", Vācija), Kaspars Vecvagars (Kauņas "Žalgiris", Lietuva), Ingus Jakovičs, Jānis Bērziņš, Mārtiņš Meiers, Mareks Mejeris (visi - "VEF Rīga), Žanis Peiners ("Ventspils"), Aigars Šķēle, Mārtiņš Laksa (abi - "Valmiera"/ORDO), Dāvis Lejasmeiers (Sēderteljes "Kings", Zviedrija), Dairis Bertāns (Bilbao "Dominion", Spānija), Jānis Blūms (Avelīno "Sidigas", Itālija), Ojārs Siliņš (Redžio di Emīlija "Grissin Bon", Itālija), Rolands Šmits (Fuenlavradas "Montakit", Spānija), Jānis Timma, Kaspars Bērziņš (abi - Sanktpēterburgas "Zeņit", Krievija), Rolands Freimanis (Tallinas "Kalev", Igaunija), Anžejs Pasečniks (Grankanārijas "Herbalife", Spānija).
LETA/Foto: Ieva Lūka/LETA